
Parlamentul  României

Camera  Deputaţilor

Comisia juridică, de disciplină                                          Comisia pentru industrii
              şi imunităţi                                                                          şi servicii
Bucureşti, 24.09.2008                                                         Bucureşti, 24.09.2008

       Nr.31/1316/2007                                                               Nr.23/279/2007                                                                
P.l.x 840/2007
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, cu modificările ulterioare, vă înaintăm, alăturat, Raportul comun asupra propunerii legislative pentru modificarea art.118 din Ordonanţa de urgenţă a Guvernului nr. 195/2002 privind circulaţia pe drumurile publice, transmisă cu adresa nr.P.l.x 840 din 3 decembrie 2007.


În raport cu obiectul de reglementare şi conţinutul său, propunerea legislativă face parte din categoria legilor organice.

                PREŞEDINTE,                                              PREŞEDINTE,

                Sergiu Andon                                                   Iulian Iancu                                                           

RAPORT    COMUN

asupra propunerii  legislative pentru modificarea art.118 din Ordonanţa de urgenţă a Guvernului nr. 195/2002 privind circulaţia pe 
drumurile publice

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru industrii şi servicii au fost sesizate, spre dezbatere în fond, cu propunerea legislativă pentru modificarea art.118 din Ordonanţa de urgenţă a Guvernului nr. 195/2002 privind circulaţia pe drumurile publice, trimisă cu adresa nr. Pl-x 840 din 3 decembrie 2007, înregistrată la Comisia juridică, de disciplină şi imunităţi sub nr.31/1316 din 5 decembrie 2007 şi cu nr.23/279 din 5 decembrie 2007 la Comisia pentru industrii şi servicii.
Iniţiativa legislativă supusă dezbaterii are ca obiect de reglementare modificarea art. 118 din O.U.G. nr.195/2002 privind circulaţia pe drumurile publice, astfel încât plângerea împotriva procesului-verbal  de constatare a contravenţiilor să se poată depune la „instanţa de judecată din raza de domiciliu a contravenientului, şi nu la „serviciul poliţiei rutiere în a cărui rază de competenţă a fost constatată fapta”. 
Consiliul Legislativ a avizat negativ iniţiativa legislativă, conform avizului nr.951 din 16 iulie 2007.

Potrivit prevederilor art. 75 din Constituţia României, republicată, şi  ale art.92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.
Guvernul, prin punctul de vedere transmis cu adresa nr. 1911 din 26 iulie 2007, nu susţine adoptarea  propunerii legislative.

Senatul, în calitate de primă Cameră sesizată, a respins propunerea legislativă, în şedinţa din 27 noiembrie 2007.

Propunerea legislativă a fost avizată negativ de Comisia pentru administraţie publică, amenajarea teritoriului şi echilibru ecologic.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice au dezbătut iniţiativa legislativă susmenţionată în şedinţa din 12 februarie 2008.
La dezbaterea acestei iniţiative legislative din totalul de 28 de membri ai Comisiei juridice au fost prezenţi 19 deputaţi.

La lucrările Comisiei juridice au participat, în calitate de invitaţi, din partea Ministerului Internelor şi Reformei Administrative, domnii Marin Pătuleanu - secretar de stat şi Jantea Dumitru - Director. 



Comisia pentru industrii şi servicii a examinat propunerea legislativă în şedinţa din data de 17 septembrie 2008.


La lucrări au fost prezenţi 20 deputaţi din totalul de 23 membri ai comisiei.



La lucrările Comisiei pentru industrii şi servicii a participat, în calitate de invitat, domnul Ovidiu Simina – consilier în cadrul Ministerului Internelor şi Reformei Administrative.

Cu prilejul dezbaterilor, s-a menţionat că potrivit deciziei Curţii Constituţionale nr. 347/2007 referitoare la excepţia de neconstituţionalitate a dispoziţiilor art. 118 alin. (1), (2) şi (5) din OUG nr. 195/2002 privind circulaţia pe drumurile publice, prin Ordonanţa de urgenţă a Guvernului nr. 69/2007, textul art. 118 a fost modificat şi completat, în vederea asigurării accesului liber la justiţie. Astfel, potrivit dispoziţiilor art. 118 alin. (1) din legea în vigoare, plângerea se poate depune la „ judecătoria în a cărei rază de competenţă a fost constatată fapta”. 

În ceea ce priveşte propunerea ca plângerea să fie depusă la instanţa de judecată din raza de domiciliu a contravenientului, aceasta ar fi contrară competenţei teritoriale determinate de locul săvârşirii faptelor pasibile de sancţiuni contravenţionale aferente. Potrivit acestei competenţe, plângerea se depune la judecătoria în a cărei rază de competenţă a fost constatată fapta. În acest fel se asigură îndeplinirea unitară a actelor procedurale, precum şi administrarea operativă şi corespunzătoare a tuturor probelor necesare soluţionării cauzelor.
Pentru aceste considerente, membrii celor două comisii au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea art.118 din Ordonanţa de urgenţă a Guvernului nr. 195/2002 privind circulaţia pe drumurile publice.
În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.

                PREŞEDINTE,                                               PREŞEDINTE,

                  Sergiu Andon                                                  Iulian Iancu                                                     

                  SECRETAR,                                                  SECRETAR,
                 George Băeşu                                                 Aurelia Vasile                                                 

Consilier parlamentar,                                                                                     Consilieri parlamentari,

Nicoleta Grecu                                                                                                 Daniel Bădina                                                                                                    
                                                                                                                                                                  Octavian Martin

